L'Eliana instal·la càmeres intel·ligents en els seus aparcaments públics
11 de desembre de 2024

• Aquesta mesura busca facilitar la mobilitat sostenible i millorar la seguretat.

L'Ajuntament de l'Eliana ha impulsat un ambiciós projecte de modernització dels aparcaments públics, que ha estat presentat aquest dimecres en el Dahua Channel Congress celebrat a Madrid, consolidant-se com un referent en innovació tecnològica en l’àmbit local i pionera a Espanya.

El pla contempla la instal·lació de 26 càmeres intel·ligents en els aparcaments de Les Neus i Les Corts, que permeten el monitoratge en temps real de les places lliures i ocupades. Gràcies a aquesta tecnologia, les dades sobre disponibilitat es mostren instantàniament en pantalles situades en els accessos, fet que facilita una experiència d'estacionament més eficient i còmoda per als usuaris.

Aquesta mesura redueix el temps de cerca de places lliures; ofereix major seguretat, i és un suport clau per a la Policia Local en cas de robatori; així com fomenta la mobilitat sostenible en facilitar l'accés per als vianants al centre del municipi des dels diferents aparcaments, que compten amb prop de 1.200 places.

L'alcalde, Salva Torrent, ha destacat que aquesta iniciativa és part d'un model de gestió urbana “més moderna, eficient i sostenible”, i ha avançat que s'estendrà a altres aparcaments públics, i fins i tot, s'estudiarà crear una aplicació que permeta conéixer l'estat de les places abans d’eixir de casa.